CELEX: 62020TN0750
Language: da
Date: 2020-12-18 00:00:00
Title: Sag T-750/20: Sag anlagt den 18. december 2020 — Correia mod EØSU

15.2.2021   
            
            
               DA
            
            
               Den Europæiske Unions Tidende
            
            
               C 53/56
            
         
      Sag anlagt den 18. december 2020 — Correia mod EØSU
      (Sag T-750/20)
      (2021/C 53/73)
      Processprog: fransk
      
         Parter
      
      
         Sagsøger: Paula Correia (Woluwe-Saint-Étienne, Belgien) (ved advokaterne L. Levi og M. Vandenbussche)
      
         Sagsøgt: Det Europæiske Økonomiske og Sociale Udvalg (EØSU)
      
         Sagsøgerens påstande
      
      
                  —
               
               
                  Sagen fremmes til realitetsbehandling og sagsøgeren gives medhold.
               
            Følgelig:
      
                  —
               
               
                  EØSU’s afgørelse af 8. april 2020 om afslag på sagsøgerens ansøgning om retablering af karrieren annulleres og, om fornødent, annulleres den stiltiende afgørelse om afslag på klagen af 8. november 2020.
               
            
                  —
               
               
                  EØSU tilpligtes at betale lønudeståender og afledte økonomiske fordele med tillæg af morarenter beregnet på grundlag af den af Den Europæiske Centralbank fastsatte rentesats, forhøjet med 2 procentpoint.
               
            
                  —
               
               
                  EØSU tilpligtes at betale 2 000 EUR for ikke-økonomisk skade.
               
            
                  —
               
               
                  EØSU tilpligtes at betale sagsomkostningerne.
               
            
         Søgsmålsgrunde og væsentligste argumenter
      
      Til støtte for søgsmålet har sagsøgeren fremsat fire anbringender.
      
                  1.
               
               
                  Første anbringende om tilsidesættelse af de processuelle garantier, der er fastsat i artikel 41 i Den Europæiske Unions charter om grundlæggende rettigheder (herefter »chartret«) og tilsidesættelse af princippet om forbud mod forskelsbehandling. Sagsøgeren har gjort gældende, at den måde hvorpå Det Europæiske Økonomiske og Sociale Udvalg (EØSU) træffer afgørelser om forfremmelse eller om omklassificering af midlertidigt ansatte i gruppesekretariaterne tilsidesætter de processuelle garantier i chartrets artikel 41. Dette gælder alle de afgørelser om ikke at forfremme eller omklassificere sagsøgeren, der er truffet siden hun tiltrådte tjenesten. Sagsøgeren har hævdet, dels at disse afgørelser ikke er begrundede, dels at det ikke fremgår af nogen lovtekst, generel afgørelse eller meddelelse, hvilke kriterier, der lægges til grund og anvendes for blandt de midlertidigt ansatte at udvælge dem, der skal forfremmes eller omklassificeres.
               
            
                  2.
               
               
                  Andet anbringende om tilsidesættelse af retssikkerhedsprincippet. Sagsøgeren har i denne forbindelse anført, at selv om EØSU rent faktisk råder over et skøn med henblik på af fastsætte de kriterier og bestemmelser for anvendelse af artikel 10 i ansættelsesvilkårene for de øvrige ansatte i Den Europæiske Union, skal disse kriterier og bestemmelser til gengæld sikre den grad af forudsigelighed, som kræves i henhold til EU-retten. Det skal imidlertid konstateres, at dette i særdeleshed ikke er tilfældet, når der ikke findes klare og gennemsigtige kriterier, som gør det muligt for midlertidigt ansatte at vide, hvordan og på hvilke betingelser en forfremmelse eller en omklassificering vil ske og føre til indgåelsen af en tillægskontrakt.
               
            
                  3.
               
               
                  Tredje anbringende om anlæggelsen af et åbenbart urigtigt skøn, eftersom afgørelsen om kun at omklassificere sagsøgeren tre gange siden 2004 er behæftet med et åbenbart urigtigt skøn, selv hvis der tages hensyn til de kriterier, som følger af den hævdede faste praksis inden for EØSU.
               
            
                  4.
               
               
                  Fjerde anbringende om tilsidesættelse af omsorgspligten. Sagsøgeren er af den opfattelse, at der ikke blev taget hensyn til hendes interesser, da ansættelsesmyndigheden besluttede, hvilke ansatte der skulle forfremmes eller omklassificeres, og at dette har fundet sted, siden hun tiltrådte tjenesten.